BCP ลุยจำหน่าย “ดีเซลกำมะถันต่ำ” 3 เดือน หวังลดฝุ่นบรรเทา PM2.5
BCP ลุยจำหน่าย “ดีเซลกำมะถันต่ำ” 3 เดือน หวังลดฝุ่นบรรเทา PM2.5
27 พ.ย. 2563

บริษัท บางจาก คอร์ปอเรชั่น จำกัด (มหาชน) หรือ BCP ร่วมบรรเทาปัญหาฝุ่น PM2.5 ด้วยการผลิตน้ำมันดีเซลที่มีกำมะถันต่ำกว่า 10 ส่วน ในล้านส่วน (10 PPM) นำออกจำหน่ายในกรุงเทพมหานคร ระหว่างวันที่ 1 ธันวาคม 2563 ถึง 28 กุมภาพันธ์ 2564 โดยน้ำมันดีเซลทุกลิตรจะมีค่ากำมะถันลดลงกว่า 5 เท่า (จากปกติ 50 PPM) ช่วยลดมลภาวะจากฝุ่นควันและ PM2.5 ช่วยอากาศสะอาด จำหน่ายในราคาเท่าเดิม แม้จะมีต้นทุนในการผลิตสูงขึ้น  ซึ่งการปรับลดปริมาณกำมะถันในน้ำมันดีเซลสามารถช่วยลดปัญหาฝุ่นละอองและก๊าซซัลเฟอร์ไดออกไซด์ได้ เพราะกำมะถันในน้ำมันเมื่อถูกเผาไหม้จะเกิดเป็นซัลเฟตและจับกับมลพิษอื่นทำให้เกิดเป็นฝุ่น PM2.5
ทั้งนี้ จากการศึกษาวิจัยโดยกรมควบคุมมลพิษร่วมกับมหาวิทยาลัยเทคโนโลยีพระจอมเกล้าธนบุรีเพื่อหาสัดส่วนของแหล่งกำเนิดฝุ่น PM2.5 ของกรุงเทพและปริมณฑล พบว่าแหล่งกำเนิดหลักของมลพิษมาจากการขนส่งทางถนน 51% อุตสาหกรรม 21% ครัวเรือน 10% การขนส่งอื่นๆ 9.5% การเผาในที่โล่ง 6% และอื่นๆ อีก 2.5%
